Polisiemanne swaar gestraf vir korrupsieArgieffoto: SAPD/Facebook Twee polisiemanne is Woensdag in die Mokopane-streekshof in Limpopo skuldig bevind aan korrupsie. Hulle was glo betrokke by die smokkelary van gesteelde voertuie oor die Groblersbrug-grenspos na Botswana. AC Sampo Maaboyi, woordvoerder van die Valke, sê konst. Ratlou Alfred Moroana (37) is tot agt jaar direkte tronkstraf gevonnis, terwyl konst. Mahlatsi Phillip Tselane (34) na verwagting eers op 30 Junie gevonnis sal word. Maaboyi sê die Valke het op 23 Januarie 2018 twee voormalige beamptes van die departement van binnelandse sake, ŉ burgerlike wat haar as ŉ beampte van die departement voorgedoen het, asook drie polisiebeamptes vasgetrek. Hulle is vasgetrek nadat hulle gesteelde voertuie met hulp van kriminele oor die Groblersbrug-grenspos na Botswana in ruil vir geld uitgesmokkel het. Die voormalige beamptes van die departement van binnelandse sake, Tryphina Tshabalala (31) en Kgomotso Morena (37), is op 1 Augustus 2018 skuldig bevind aan korrupsie en tot 15 jaar direkte tronkstraf gevonnis. Die burgerlike, Doris Mashaka (38), wat haar as ŉ beampte van die departement voorgedoen het, is tot 10 jaar tronkstraf gevonnis vir die voorgee om ŉ staatsamptenaar te wees en vir korrupsie. Op 17 Maart vanjaar is die derde polisiebeampte, konst. Matome Herman Mafa (40), tot sewe jaar tronkstraf gevonnis vir sy betrokkenheid by die smokkelary. Moroana en Tselane is die laaste twee om skuldig bevind te word.